題楊氏聚義軒
作者：黄裳
朝代：宋

paragraphs: 聚義歸清虛，無欠亦無餘。
聚利赴嗜慾，自喪俄自續。
義在詩與書，利在金與珠。
金珠壯人顔，俯仰一世間。
我去彼不隨，彼去我不觀。
詩書入青瞳，藏蓄心腑中。
貽之修乃孫，操之修乃躬。
秧種秀沃壤，願飽萬腹空。
源泉洌清甃，既與還不窮。
開軒有意哉，短什嘉仙翁。
黽勉慎所交，高攀古人風。